**ELŐTERJESZTÉS**

**Szombathely Megyei Jogú Város Közgyűlésének 2018. február 15-i ülésére**

**Javaslat a Savaria Megyei Hatókörű Városi Múzeum igazgatói álláshelyére meghirdetett pályázat elbírálására**

A Savaria Megyei Hatókörű Városi Múzeum igazgatójának megbízatása 2018. április 30. napján lejár.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. § (1) bekezdése úgy rendelkezik, hogy a magasabb vezető és a vezető beosztás ellátásra szóló megbízásra a 20/A. § (1) és (3)-(8) bekezdései alkalmazásával pályázatot kell kiírni.

A Közgyűlés a 357/2017. (XII.14.) Kgy. számú határozatával elfogadta a pályázati felhívást, amely 2018. január 10. napján a Közszolgálati Állásportál internetes oldalán ([www.kozigallas.hu](http://www.kozigallas.hu)), továbbá Szombathely Megyei Jogú Város honlapján ([www.szombathely.hu](http://www.szombathely.hu)), valamint a Polgármesteri Hivatal hirdetőtábláján az alábbi feltételekkel került közzétételre:

* magyar állampolgárság;
* büntetlen előélet; a pályázó nem áll a Kjt. 20. § (2) bekezdés d) pontjában meghatározottak miatti büntetőeljárás hatálya alatt;
* cselekvőképesség;
* szakirányú egyetemi végzettség és szakképzettség;
* tárgyalásszintű idegennyelv-ismeret, amelynek igazolása történhet különösen legalább államilag elismert komplex típusú középfokú nyelvvizsga-bizonyítvány vagy azzal egyenértékű okirat, a szakmai gyakorlat külföldi teljesítéséről szóló igazolás bemutatásával;
* a végzettségnek és szakképzettségnek és egyben az intézmény alaptevékenységének megfelelő jogviszonyban legalább öt éves szakmai gyakorlat;
* kiemelkedő szakirányú tudományos vagy szakmai tevékenység;
* vezetői gyakorlat;
* a három hónapos próbaidő kikötésének vállalása (amennyiben a pályázó részére próbaidő kikötése kötelező);
* vagyonnyilatkozat-tételi eljárás lefolytatása;
* akkreditált, államháztartási és vezetési ismereteket nyújtó tanfolyam elvégzésének vállalása a megbízást követő két éven belül, amennyiben a pályázó ennek elvégzését igazoló okirattal nem rendelkezik.

**Elvárt kompetenciák:**

* önálló, gyors, precíz munkavégzési képesség; nagyfokú terhelhetőség; kiváló kommunikációs és problémamegoldó készség.

**A benyújtott pályázat/oknak az alábbiakat kellett tartalmaznia:**

* részletes szakmai önéletrajz;
* az álláshelyhez szükséges iskolai végzettség, szakképesítés, továbbá az államilag elismert komplex típusú középfokú nyelvvizsga-bizonyítvány vagy azzal egyenértékű okirat, külföldi szakmai gyakorlat teljesítését igazoló okmány(ok) másolata;
* legalább öt éves szakmai gyakorlat meglétére vonatkozó munkáltatói igazolás;
* akkreditált, államháztartási és vezetési ismereteket nyújtó tanfolyam elvégzését igazoló dokumentum, amennyiben azzal a pályázó rendelkezik;
* a pályázó eddigi szakmai munkájának bemutatása;
* az intézmény irányítására, működtetésére vonatkozó vezetői program;
* 90 napnál nem régebbi hatósági erkölcsi bizonyítvány a büntetlen előélet, valamint annak igazolására, hogy a pályázó a Kjt. 20. § (2) bekezdés d) pontjában foglalt büntetőeljárások hatálya alatt nem áll, továbbá annak igazolására, hogy a pályázó nem áll foglalkozástól eltiltás hatálya alatt;
* a pályázó nyilatkozata arról, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul;
* a pályázó nyilatkozata arról, hogy a vagyonnyilatkozat-tételi eljárás lefolytatását vállalja;
* a pályázó nyilatkozata arról, hogy amennyiben próbaidő kikötése kötelező, úgy 3 hónapos próbaidő kikötését vállalja;
* a pályázó nyilatkozata arról, hogy a személyes meghallgatása, valamint a pályázatának elbírálása a bizottság, továbbá a közgyűlés nyilvános ülésén történhet-e, vagy kéri a zárt ülés tartását;
* vezetői gyakorlat meglétére vonatkozó munkáltatói igazolás.

A pályázatok beérkezésének határideje: 2018. február 9.

Az álláshely 2018. május 1. napjától 2023. április 30. napjáig szóló – határozott idejű – megbízással tölthető be.

A jogállásra, az illetmény megállapítására és a juttatásokra a Kjt. 1992. évi XXXIII. törvény, valamint a végrehajtásáról rendelkező, a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI.20.) Korm. rendelet (a továbbiakban: Kormányrendelet) rendelkezései az irányadók.

A Kjt. 20/A. § (6) bekezdése alapján a pályázat benyújtási határidejének leteltét követő 21 napon belül a pályázókat a kinevezési, megbízási jogkör gyakorlója által létrehozott legalább három tagú, a betöltendő munkakör feladatait érintően szakértelemmel rendelkező bizottság hallgatja meg és alakítja ki szakmai véleményét. A szakmai bizottság tagjai: a Kormányrendelet 7.§ (6) bekezdésében meghatározott szervezetek képviselői, továbbá a Közgyűlés 357/2017. (XII.14.) Kgy. számú határozatával delegált 4 fő.

A pályázatokról Szombathely Megyei Jogú Város Közgyűlése, mint a kinevezési és megbízási jogkör gyakorlója - figyelembe véve a szakmai bizottság véleményét - a pályázat benyújtási határidejének lejártát követő első ülésén dönt.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 45.§ (4) bekezdése kimondja, hogy a megyei hatókörű városi múzeum vezetőjének megbízásához és annak visszavonásához a miniszter egyetértése szükséges. Ha a miniszter a fenntartó erre irányuló javaslatának kézhezvételétől számított 30 napon belül nem hoz döntést, úgy kell tekinteni, hogy a javaslatban foglaltakkal egyetért.

Tekintettel a fentiekre, a kinevezés csak a miniszteri véleményezést követően realizálható.

A határidőben benyújtott pályázatokról készülő részletes ismertető, valamint a szakmai bizottság, továbbá a Jogi és Társadalmi Kapcsolatok Bizottsága véleménye az ülésen kerül ismertetésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ ”**

**/: Dr. Puskás Tivadar :/**

**HATÁROZATI JAVASLAT**

**…../2018. (II.15.) Kgy. számú határozat**

1. A Közgyűlés - miniszteri egyetértés esetén - a Savaria Megyei Hatókörű Városi Múzeum igazgatói feladatainak ellátásával ………………………………… -t bízza meg.

Illetményét a Közalkalmazottak jogállásáról szóló 1992. XXXIII. törvényben foglaltak szerint, havi bruttó …………….. - Ft-ban határozza meg.

A megbízás határozott időtartamra, 2018. május 1. napjától 2023. április 30. napjáig szól.

2. A Közgyűlés felkéri a polgármestert, hogy - a nyilvános könyvtári ellátásról és a közművelődésről szóló 1997. évi CXL. törvény 45.§ (4) bekezdésében foglaltaknak megfelelően - az emberi erőforrások miniszterét a Közgyűlés döntéséről tájékoztassa.

3. A Közgyűlés felkéri a polgármestert, hogy az igazgatói megbízás időpontjáig a 2007. évi CLII. törvény szerinti vagyonnyilatkozat megtétele érdekében a szükséges intézkedéseket tegye meg.

4. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének vezetőjét, hogy a miniszteri jóváhagyást követően a megbízáshoz szükséges dokumentum elkészítéséről gondoskodjon.

5. A Közgyűlés felhatalmazza a polgármestert, hogy a vagyonnyilatkozat megtételét, a miniszteri egyetértés kézhezvételét, vagy a véleményezésre nyitva álló 30 nap elteltét követően az intézményvezetői megbízást aláírja.

6. A Közgyűlés felkéri a polgármestert, hogy a miniszteri véleményezésről, továbbá a megbízás realizálásáról a soron következő ülésen tájékoztassa a Közgyűlést.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 (A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Vigné Horváth Ilona, a Szombathelyi Egészségügyi és Kulturális Intézmények gazdasági Ellátó Szervezetének vezetője)

**Határidő:** azonnal (az 1. pont vonatkozásában)

 2018. február 28. (a 2-3. pont vonatkozásában)

 a miniszteri egyetértés megérkezését követően (a 4. pont vonatkozásában)

 2018. április 20. (az 5. pont vonatkozásában)

 a Közgyűlés soron következő ülése (a 6. pont vonatkozásában)